Vrou op plaas gegroet | Netwerk24
Vrou op plaas gegroet
Deur Lynda Greyling 01 April 2020 06:05
Wyle Ria Slabbert
Ria Slabbert van Bethlehem is op Vrydag 20 Maart, twee dae ná haar 86ste verjaardag, ná 'n lang siekte oorlede.
Sy en haar man, Daan, het vir baie jare op die familieplaas, Dancior, geboer en sowat vier jaar gelede na die Bergprag-aftreeoord verhuis.
Die egpaar sou Donderdag (26/03) hul 60ste huweliks­herdenking gevier het.
Slabbert was 'n gerespekteerde en gewaardeerde vrou wat groot bydraes by die blommekunsklub, tuinbouklub en Vrouelandbou-unie (VLU) gelewer het.
Weens die noodmaatreëls wat ingestel is om die verspreiding van die koronavirus te bekamp, is haar begrafnisdiens, wat aanvanklik Donderdag (26/03) in die NG kerk Panorama sou plaasvind, op die familieplaas gehou. Dit is deur ds. Gideon Lamprecht van die NG kerk Panorama gelei.
Sy is in die familie­begraafplaas begrawe.
Die egpaar se seuns kon nie by die begrafnis wees nie. Gideon het drie omleidings gehad en is Donderdag eers ontslaan en Hans werk in Kameroen. Slabbert word ook oorleef deur twee dogters, Anneke Reinecke en Karien Erasmus, albei van Pretoria, en agt kleinkinders.